На основу чл. 11. и 23. став 4. Покрајинске скупштинске одлуке о буџету Аутономне покрајине Војводине за 2022. годину („Службени лист АПВ”, бр. 54/21, 7/22 и 37/22) и Решења о покретању поступка за доделу средстава путем јавног конкурса Покрајинског секретаријата за здравство број: 138-401-6535/2022 од 7. септембра 2022. године, а у вези с чланом 12. став 2. Закона о здравственој заштити („Службени гласник РС”, број 25/19), Покрајински секретаријат за здравство расписује

**Ј А В Н И К О Н К У Р С**

**ЗА ФИНАНСИРАЊЕ ОДНОСНО СУФИНАНСИРАЊЕ ХИТНИХ КАПИТАЛНИХ ПОПРАВКИ И**

**НАБАВКЕ НЕОПХОДНЕ ОПРЕМЕ ЗДРАВСТВЕНИМ УСТАНОВАМА У 2022. ГОДИНИ**

Покрајински секретаријат за здравство, у складу с чланом 12. став 2. Закона о здравственој заштити („Службени гласник РС”, број 25/19), Покрајинском скупштинском одлуком о буџету Аутономне покрајине Војводине за 2022. годину („Службени лист АПВ”, бр. 54/21, 7/22 и 37/22) и Финансијским планом Покрајинског секретаријата за здравство за 2022. годину, финансираће односно суфинансираће у 2022. години на основу овог јавног конкурса хитне капиталне поправке у здравственим установама – за које се средства не обезбеђују на основу уговора закљученог с Републичким фондом за здравствено осигурање о пружању здравствене заштите из обавезног здравственог осигурања осигураним лицима, а које су неопходне за обављање делатности здравствене установе и набавку неопходне медицинске и немедицинске опреме – са укупно 150.000.000,00 динара.

По овом јавном конкурсу, средства ће се доделити у складу с Одлуком о поступку и критеријумима за доделу буџетских средстава Покрајинског секретаријата за здравство за изградњу, одржавање и опремање здравствених установа чији је оснивач АП Војводина („Службени лист АПВ”, број 4/22), који је доступан и на огласној табли Покрајинског секретаријата за здравство и објављен на интернет страници www.zdravstvo.vojvodina.gov.rs.

Финансијске обавезе реализоваће се у складу с ликвидним могућностима буџета Аутономне покрајине Војводине за 2022. годину.

Корисници средстава дужни су да додељена средства утроше до 31. децембра 2022. године.

Предмет конкурса јесу хитне капиталне поправке у здравственим установама – за које се средства не обезбеђују на основу уговора закљученог с Републичким фондом за здравствено осигурање о пружању здравствене заштите из обавезног здравственог осигурања осигураним лицима, а које су неопходне за обављање делатности здравствене установе и набавка неопходне медицинске и немедицинске опреме.

Право учешћа на конкурсу имају здравствене установе чији је оснивач Аутономна покрајина Војводина, основане средствима у јавној својини.

Пријава на јавни конкурс подноси се у једном примерку, на обрасцу пријаве који се може преузети у Покрајинском секретаријату за здравство Нови Сад, Булевар Михајла Пупина број 16, II спрат, канцеларија 42 (тел.487-4514), као и на интернет страници наведеног секретаријата: [www.zdravstvo.vojvodina.gov.rs](http://www.zdravstvo.vojvodina.gov.rs/).

Пријаве се подносе Покрајинском секретаријату за здравство, Булевар Михајла Пупина број 16, 21108 Нови Сад – поштом или лично у Писарници покрајинских органа управе у згради Покрајинске владе, Булевар Михајла Пупина број 16, 21108 Нови Сад, с назнаком – „За конкурс”. Неблаговремене и непотпуне пријаве, пријаве које су поднела неовлашћена лица и пријаве које нису поднете на прописаном обрасцу – неће се разматрати. Конкурсна документација се не враћа.

Рок за подношење пријава на јавни конкурс – од дана објављивања јавног конкурса до 15. новембра 2022. године.

Поступак конкурса за доделу средстава спроводи комисија коју образује покрајински секретар за здравство. Разматрање и процену пријава приспелих на јавни конкурс комисија врши најмање сваких месец дана у току периода на који је јавни конкурс отворен. Након разматрања и процене пријава приспелих на јавни конкурс, комисија сачињава бодовну листу и образложени предлог за доделу средстава по јавном конкурсу. Покрајински секретар за здравство – у складу с ликвидним могућностима буџета – одлучује о додели средстава решењем које је коначно. Пријаве за доделу средстава бодују се према следећим критеријумима утврђеним Одлуком о поступку и критеријумима за доделу буџетских средстава Покрајинског секретаријата за здравство за изградњу, одржавање и опремање здравствених установа чији је оснивач АП Војводина („Службени лист АПВ”, број 4/22):

* степен неопходности реализације траженог одржавања, односно опремања здравствене установе за организацију рада и обављање делатности здравствене установе – укупан број бодова који се може доделити јесте 30;
* допринос унапређивању доступности и приступачности здравствене заштите, односно скраћењу чекања на здравствену услугу – укупан број бодова који се може доделити јесте 30;
* степен хитности реализације траженог одржавања, односно опремања здравствене установе – имајући у виду немогућност пружања здравствених услуга, обављања делатности и организацију процеса рада здравствене установе – укупан број бодова који се може доделити јесте 10;
* постојање налога инспекције за поступање – укупан број бодова који се може доделити јесте 5;
* допринос увођењу и примени нових здравствених технологија – укупан број бодова који се може доделити јесте 5;
* висина тражених средстава, те однос трошкова и очекиваних резултата – укупан број бодова који се може доделити јесте 15;
* немогућност обезбеђења средстава из других извора – укупан број бодова који се може доделити је 5.

Резултати конкурса биће објављени на интернет страници Покрајинског секретаријата за здравство [www.zdravstvo.vojvodina.gov.rs](http://www.zdravstvo.vojvodina.gov.rs/).

**ПОКРАЈИНСКИ СЕКРЕТАРИЈАТ ЗА ЗДРАВСТВО**

Број: 138-401-6535/2022-2

Дана: 7. септембра 2022. године  **ПОКРАЈИНСКИ СЕКРЕТАР**

**ЗА ЗДРАВСТВО**

**проф. др Зоран Гојковић, с.р.**